
(Pads 73 jü 80) 


O Volapükaflens Valópo! 


Dü yel at flen Pontnau evisitom Lingláni äsi topis difik in Yurop. 
Zeil oma äbinon ad visitön slopanis pükas bevünetik. Ekolkómom 
Volapükaflenis, Ido-flenis asi Sperantapükanis. Anu enunom obi tefü seks 
tüvas okik. Jinos, das Volapükaflens ed Ido-flens äbespikons sen fikul pükis 
bevünetik votik, kels dabinons in vol adelik. Edunons osi ko ladóf e vim 
gudálik. Votaflano Sperantapiikanis etuvom so zilikis demü pik okas, das no 
ücedons, das mög dabinon, das püks votik somik igo labons rouli ad pledön in 
tef at. 


Ekó säkäd gretik là Sperantapükans. Binons so ziliks, das eglömons 
lekani smila. Smil binon dil veütik lifa, nen on lif binon miserik. Cedü ons, 
Volapük ya edeadon, seko no pladulon tädi. Ido-flens binons trátans, ab muf 
binon so smalik, das no labon veüti. To zil nesmilik onas, Sperantapük no 
glofon äs bü yels jöldeg. Nets vola kliliko ejonons, das no vilons daoptön oni 
as pük bevünetik. Sekü atos, Sperantapükans tupons vemo. Votaflano, igo 
adel, pük at dalabon noganükami, keli stunidons limans pükas votik. Too no 
sevons gudiko ad smilón; — lusmilón tefü püks votik, lesi! ab dabinos dist 
gretik. 


Amul laboy pöti gudik ad smilón. ^ Lekoned nulik epubon, kel 
bepenon zili smilófik propagidanas tel, balan pladulom Volapüki, votikan 
Sperantapüki. Binon buk ad smilükón alani. Kikodo no remols-li buki at, e 
poso givolsós oni Sperantapükane ad reidón? Bukakrüti tefik kanols reidón 
su pad 74. 


Äsä ya csagob, lif binon fasilikum ven smiloy! Alan sóton sevón 
atosi!! 


Valikosi Gudikün Oles ed Olikanes / 


sefom 





wos poyu prua 

BUKAKRÜT: A HAND-BOOK OF VOLAPÜK 





Lautan: Hiel Andrew Drummond 


Dabükóp: Polygon 
Suám: £9,99 


Tikamagot püka valemik so gudiko jonon tóbidi, zili e fredimi dü reig 
lätik jirega Victoria sodas hiel Andrew Druimmond esenälom dranäli 
ad jafón lekonedi tefü glof (u def ota) in Skotán. 


Lekoned at tefon steifülis sóla Gemmel Justice, propagidan lanälik 
Volapüka e fikulis mödik, kelis plakom cifo namü leneflen omik, söl 
Bosman, komipan Sperantapüka, kel smókom nenzediko. ^ Konot 
binon sókod smilófikas miventüras, kelas plunum padugons fa 
cifapledan lautana, sevabo: Söl Thomas Urquhart bäldotü yels teltum, 
neplänoviko lifik e laidüpiko rütüpik. 


Binos fikulik ad suemón dasteifi, keli blinom lautan lü lekoned at. Buk 
pafremon medü müster vónaoloveik, kobü koapadils: jidünan svenöl 
äsinun klänöfik; vüo kómons pledans, e nelegik e jenöfik, ko datuvots 
bisarik e „menods” fa mens tüpa jirega Victoria, kels labons desinis 
nolavik geilikün. 


Läo, lekoned ninükon tidabuki Volapüka, kel dälon reidanes ad gutön 
lieneti konana, ed igo reidón e spikón Volapüki, if vilons osi. Da 
lekoned lólik jenóf pamigon ko nejenóf. Pöpanumäd Britänik yela 
1891 panoon e pabadükon; hiel Sherlock Holmes vebom e tádom ad 
nükömön ad tuvedón klänis lekoneda; mäniots semiknaik tefü Niver 
zifa Fraserburgh (nelegik) jonons noli ási cogedäli lautana; niver somik 
jenöfo pädälon me regadälab yela 1592, do utans, kels elogons zifi 
Fraserburgh nulädik ojuitons smilöfi stida somik. 


Binos veütik ad mäniotön, das „A Hand-Book of Volapük" (Tidabuk 
Volapüka) binon cifo rütüp lemuadik zü melajol Skotäna kobü 
miventürs módik klotama votagenik in bots, in lut ed in lódóps e 
kolkómóps tó Edinburgh. Yof gretikün peresárfon ad züots bisarik 

Lienetópa Privatik „Mavisbank” tó Lasswade, kö hiels Justice, Bosman 
ed Urquhart sáboidons okis ad kompenón ko dunots lukünik loveflanü 
flags pükik. 


Pükigeb binon jäfüd gretik lautana, kela binom klüliko mastan, seko 
kanom gebön timi oka ad jafón modis nulik ad cütön e stigedón 
reidanis. Tölat oma binon skilik. Logü konan, Sperantapük binon 
,migot gramata e vödas,” e gael binon „vög deadik bidäda keliedik in 
top deadól vola sagatikum." 


Ekö buk liföfik, kel nidon cogedo à tiko; ab binon i mániotem gudik dö 
timád ven Skotänans äs hiels Livingstone, Muir e Carnegie äbinoms tip 
gladabela, kel, dis vat, ádalabon klaunófi mödik stedälik à gudälik. 


D oO oO oO OO ut tut 
EIBOT 
O flen löfık! 


Ereidob ko nited lartügi tefü „fibots” fa cifal pesedöli. Jimatan oba 
plonof suvo, bi vefapapagils tel obsik yälons tu laodiko. Sagof, das yälons 
laodikumo, ka böds plödü fenat! 


Atos egivon obe tikamagoti pro „fibot,” Ekö on :- 


Böds 

Tel 
Yalons 

Mödiko 

Laodikumo 

Ka böds mödik plödü fenät. 

Sekü atos jimatan obik plonof mödo. 


Glidis ladöfık sedom John (Redgwell). 

PUK DILETIK HIELA JOHN WILKINS (1) 
Fa Jorge Luis Borges 


Ekonstatob, das dabükot degfolid ela „Encyclopaedia 
Britannica" ämoükon lartügi dö hiel John Wilkins. Moükam at binon 
gidik, if memobs pili lartüga at (kedets teldeg labü te pats lifajenädik: 
el Wilkins pämotom tu 1614, el Wilkins ädeadom tü 1672, el Wilkins 
äbinom kapulan hiela Karl Ludswig, plin Palzänik; el Wilkins päcälom 
as räktoran bala löpatidöpas di Oxford, el Wilkins äbinom sekretan 
balid Soga Regik di London, e r); binon ye dóbik, if elogobs levobi 
spekulik ela Wilkins, kel päfulon me küpäds läbik. 





Änitedons omi godav, krüptograf, musig, jaf bienadomilas 
dulogamovik, zümuf planeta nelogädik, mög tava lü mun, mög e 
prinsips volapüka. Tefü säkäds lätik at ädedietom buki: „An Essay 
Towards a Real Character and a Philosophical Language” (Baläd Tefü 
Kalad Jenöfik e Pük Filosopik; pads 600 fomäta folplifätik gretikum, 
1668). Bino dabinons samäds buka at in Bukemöp Netik Largäntänik 
obsik; äbesäkob, ad penón vódemi at, eli „The Life and Times of John 
Wilkins" (Lif e Tims hiela John Wilkins, 1910) fa hiel P. A. Wright 
Henderson; eli ,Wórterbuch der Philosophie" (Vódabuk Filosopa, 
1924) fa hiel Fritz Mauthner; eli ,Delphos" (1935) fa jiel E. Sylvia 
Pankhurst ed eli ,Dangerous Thoughts" (Tikods Riskádik, 1939) fa hiel 
Lancelot Hogben. 


Obs valik, semikna, ya esufobs dóbatis neyufidovik ut, dü kels 
läd, medü linteleks e nentikav, yulof, das vöd ,luna” binon notodikum (u 
las notodik) ka vód ,moon”. Pla kúpet klülabik, das balsilab moon" 
binon ba pótikum pro mag yega go balugik, ka vód telsilabik: June", 
nos kanon pasagön in tef at; plödakipü koboyümavóds e vóds 
pedefomöl, püks valik vola (keninükamü i Volapük hiela Johann Martin 
Schleyer ed el ,Interlingua" romatik hiela Peano) binons leigoso 
nenotodiks. No dabinon dabükot Gramata Kadäma Regik Spanyänik 
nen tik dö „div panebónól vódas lekanik, lábik à notodiks 
Spanyänapüka liegikün", ab tefos te pleidüli no peblófól. Büfiko, 
Kadäm Regik ot duinon aipos yels semik vódabuki, kel miedeton sinifi 
vódas Spanyánapüka 


(In dil telid, el Borges plánom püki ela Wilkins). (Tradutod fa S. Meira) 





X 

KIN BINON-LI ,DIALEG'? 
fa hiel John Redgwell 





Pámotob in Linglán sulüdalofüdik. Ven lielob meni se Linglán 
nolúdik spikón, tikob: „Men at no spikon Linglänapüki verátik.” 
Gidetob-li? Nö! Jenöfo, if tikob somo binob búocedik! Ye, liedo, 
mens mödik se Linglán sulüdik cedons, das Linglänapük sulúdik binon 
„Linglänapük verátik," e das foms votik püka binons ,dialegs” ota. 


Cedú ob, atos sekon de flun bolitik utanas, kels mútons 
lifamodi e spikamodi sui votikans. Jenöfo no dabinon „Linglänapük 
veratik” — te pük binádól me dialegs mödik, se kels dialeg ,cifik,” 
(sevabo ut, keli nemoy „Linglänapüki verätik”) binon bal onas. Ut, keli 
nemoy „Linglänapüki verátik” binon dialeg menas pedugälöl zú London. 
Sümo, ut, keli nemoy „Fransänapüki verátik” binon dialeg menas 
pedugälöl zü Paris, e r. Binos dobik e negidik, das cedoy dialegis 
necifik as ,disiks.” Atos no binos verátik — sekos te de flun bolitik! 


Stad at dabinon tefü püks muik. Ab ekó pük pláik, 
sevabo: Loxitänapük - pük natik Loxitána (Fransána sulüdik). Pük at 
binädon me dialegs ömik, ab dialeg alik binon otkedotik. No dabinon 
dialeg „calöfik.” Penasit klatädik mógükon suemi püka penik fa pükans 
dialegas valik. Samo, in el Lengadocian pronoy konsonatis finik valik 
plä-n. In Provensal pronoy -n finik, ab no konsonatis finik retik! In 
penasit klatädik penoy konsonatis finik valik. Pronoy püki penik ma 
noms dialega tefik. Là Loxitänapük dabinon balál to dif. Suemod at 
baiádon bai filosop Loxitánik dó leig e stim pro mens valik. 


Püks valik binádons me dialegs. Kósómo bal dialegas paválon 
as „pük verätik,” ab atos binos te dinäd bolitik. Klu, kin binon-li dif 
bevü dialeg e pük? Tuvedot no binon fasilik! 


Kósómo lesagoy, das if pükafoms anik binons bevüsuemoviks, 
binons dialegs püka bal. Samo el ,Cockney," (dialeg pöpik lezifa 
London), ed el , Yorkshire," (dialeg provina Yorkshire) binons dialegs 
Linglänapüka, bi pükans ela ,Cockney" kanons suemón spikanis ela 
» Yorkshire” (bo fikuliko!) e güiko. Ye Linglánapük e Nedänapük, do 
sümiks tefü binod . ee vedi us fob A eO EUR HAS x 

e vódastok, no binons bevüsuemoviks — jenófo Linglánans gebons 
vódedi „double Dutch" (Nedänapük telik) ad sinifón utosi, kelosi no 
kanons suemón! Demü atos, Linglänapüki e Nedánapüki lecedoy as 
püks tel patik. Plän at jinon kotenik, ab vätälobsös jenetis fovik: 





Dabinon dialeg Linglánapüka, keli nemoy eli ,Geordie" (dialeg 
zifa Newcastle; vód at papronon : ,cordi”). Binádon me vódeds e vóds 
módik, kels no dabinons in dialegs votik. Mens mödik lesagons, das el 
,Geordie” binon so fikulik ad suemón, das sótoy lecedón oni as pük 
patik. 


In Deutàn dabinon dialeg, keli nemoy eli ,Plattdeutsch." In 
dialeg at, samo ,fúnfzig” (luldeg) binon ‚fiftig,” kel sümon lü vód 
Linglánapúkik e Nedánapükik. Dotob, va Deutánans valik kanons 
suemón dialegi at, klu ba sótoy lecedón oni as pük patik labü nem, kel 
no tikodükon, das binon dialeg Deutánapüka. 





Güo, Katalonánapüki lecedoy as pük patik, do binon ,róletan" 
Loxitánapüka. ^ Sis zänodatimäd difon saidiko de Loxitänapük ad 
ledutón lü klad at. Ye spodan obik, kel spikom Loxitánapüki, nunom 
obi, das Katalonánapük binon bevüsuemovik Loxitánapükanes. 


Jinos obe, das püks valik binons ás köls in spáktrum gretik. 
Kól alik smeton ini köl votik. Va lecedoy pükafomi as pük patik, va as 
dialeg püka semik, binos dinäd bolitik. 

SAGODS VOTIK DÓ STOM 
kelis etuvom hiel John Redgwell 


Yel nifa, yel bundana. 
If yeb ün yanul glofon, dü yel lölik badikumo glofon. 
Yanul luimik, florüp luimik. 
If febul reini no blinon, ni yebe ni grene gudon. 


No säklotolöd klotedi seimik jüs mayul binon pasetik. 


